Kuigi Ossinovski tõi erakonda Marina Kaljuranna, kellest saab sotside esinumber Harjumaal, kus seni on kandideerinud Palo, siis erakonnajuhi sõnul pole Palo lahkumine sellega seotud.

Kaljurand ütles BNSile, et ta kindlasti ei ole huvitatud ei ministrikohale asumisest ega valitsusse minemisest.

Ossinovski lisas, et erakonna esimehena tunneb ta vastutust, kui erakonna liige ministri kohalt lahkub.

Sotsiaaldemokraatide pressiesindaja Andri Maimets lausus Postimehele, et erakonna esimees Jevgeni Ossinovski kuulis Urve Palo otsusest täna hommikul, kui nad omavahel kohtusid. Seejärel teavitati Palo otsusest ka peaminister Jüri Ratast. Enne teadeannet Facebookis saatis Palo sama teksti ka e-kirjatsi erakonnakaaslastele.

Jüri Ratas Postimehele: minule andis Palo otsusest teada varem

Jüri Ratas sõnas Postimehele, et sai Urve Palo lahkumisest teada telefoni teel. «Meil oli Urvega sellel teemal juttu, soovin jõudu, austan valikut, mul on kahju, et ta on sellise otsuse teinud, sest ta oli tubli ja võimekas minister.»

Ratas sõnas, et ta sai Palo lahkumisest teada enne tänast hommikut: „Meil oli siin juba varasemalt sel teemal vestlusi temaga.“

Ratas ei vastanud, kuidas ta jäi rahule sellega, et Palo teatas oma lahkumisest Facebooki teel enne veel kui ka näiteks Helir-Valdor Seeder. "Minule andis Urve Palo sellest teada varem," sõnas Ratas vaid.

Ratas sõnas, et nüüd on kaks viisi, kuidas ministrikohta täita. Üks võimalus on teha erakorraline riigikogu istung, teine aga teha presidendile ettepanek, et kuni septembrini täidab üks valitsuseliige kaht portfelli.

Ratas ei öelnud, millist võimalust ta eelistab.

«Valitsus kindlasti ei juhi seadusandliku võimu tööd,» ütles ta ning lisas, et see, millist võimalust eelistatakse sõltub konsultatsioonis riigikogu juhatusega.

Samas ei ole tema sõnul ka halb, kui see septembrisse jääb: «Kui see jääb ka septembri peale, siis see ei tähenda, et mingid teemad ja tegevused seisma jääks.»

Küsimusele, kuidas põhjendada seda, et valitsusest on tänaseks päeva lahkunud juba ligi kümme ministrit vastas Ratas, et tegu ei ole esimese valitsusega, kust samas suurusjärgus ministreid lahkunud on.

Üleüldiselt hindas Ratas valitsuskabineti kliimat heaks ning uskus, et valitsuskabinet jätkab oma tegevust uute valimisteni. «[Valitsus]on motiveeritud, kliima on hea. Valitsus on otsustuskindel ja võimeline, see on kõige olulisem,» ütles ta.